Dwaalkoeël tref man op snelweg in Centurion | Maroela Media
Wayne kort nadat hy geskiet is. Foto's: verskaf
Wayne Heenop (25) het Saterdagaand bebloed na die Steve Biko-hospitaal gejaag nadat hy op die R21-snelweg geskiet is.
Janesqua Vorster (25), Heenop se vriendin, het Dinsdag aan Maroela Media gesê hulle was in hul Volkswagen Polo op pad terug na Pretoria nadat hulle haar broer, Juan-Jacques (20), by die OR Tambo-lughawe gaan oplaai het.
"Ons was omstreeks 22:00 naby die Irene-afrit toe daar lukraak op ons geskiet is," het Vorster gesê. "Ons al drie het 'n skerp wit lig gesien net voordat die agterste linkervenster in flarde gespat het. Die koeël het die kopleuning getref van die stoel waarop ek gesit het en Wayne in sy wang getref. Die koeël het in sy neusholte tot stilstand gekom."
Heenop het aan Janesqua en Juan-Jacques gesê hy gaan nie stilhou nie, omdat hy bang was dat dit 'n moontlike kapingspoging is. Hy het beseer en bebloed vir sowat 18 km aanhou ry tot by die hospitaal. "Ons het eers gedink dit is dalk net 'n stuk glas van die venster wat hom gesny het. Juan-Jacques het toe gesien die kopleuning het 'n ingang- en uitgangspunt. Hy het darem regs agter gesit, anders was hy dalk noodlottig gewond," het Vorster gesê.
'n Foto van hoe Wayne vandag lyk.
Heenop is Sondag uit die hospitaal ontslaan, maar die koeël is nog nie verwyder nie. Hy word eers Woensdag geopereer om die koeël te verwyder.
Hulle het Sondag 'n saak by die Hercules-polisiestasie aanhangig gemaak. Die saak is van daar na die Lyttelton-polisiestasie oorgeplaas. "Die polisie wag vir die koeël om verwyder te word om die saak verder te ondersoek," het Vorster gesê.
Heenop se wangbeen is vergruis. Verskeie bene in sy skedel waar die koeël tot stilstand gekom het, is ook gekraak.
Janesqua Vorster en Wayne Hennop
Centurion Gauteng irene kaping misdaad
Dit klink net te goed gemik om 'n dwaalkoeël te wees! Wyse besluit om nie te stop nie.
Is dit nie dieselfde pad wat Oscar P beweer daar op hom geskiet is nie? En 'n nasionale hoofweg word gesluit deur betogers!
Wat die drommel gaan aan in die land!
Dis tyd dat ons, soos Skotland, afstig!
Afstig!!!!waar, en hoe. Baie van ons wens ons kon maar die ou landjie is ook net so groot
Poppie, Daar is geen ander uitweg as wat die Afrikaner sy eie potje moet krap nie. Saam met die lotje gaan ons almal die gevaar loop om uitgemoor te word want die volksmoord is aan die gang.
En hier tussen Harbeespoort en Pretoria op die snelweg gooi hulle soms klippe van die oorbrugge af, of pak groot klippe in die pad om mens tot stilstand te dwing en dan te beroof !!